Генарчу а, уллерчу а кIошташкара а, ярташкара а хьехархой тIеоьцуш, дикачу хIусамненах хьийзара республикин нохчийн меттан хьехархойн Ассоциацин куьйгалхо Бергоева Аза. Царна юккъехь бара Нохчийчуьра хьовха, Дагестанерчу нохчийн меттан хьехархойн векалш а: Татаева Хьурмат, Бачикова Инканат, Садулаева Амнат, Саритова Нажабат. Къоман мотт хьехарехь массарна а девза, кхиамаш кIеззиг а, лазамаш алсам а нислуш хилар. Амма нийса хир дацара нохчийн мотт хьехарехь вайн кхиамаш бац алар а. Цунна тоьшалла дан таро ю шайн белхан алссам зеделларг долуш болчу нохчийн меттан хьехархойн Мартан-Чуьра Шовхалова Хьаван, Соьлжа-ГIалин №12 йолчу гимназера Исмаилова Раисин, «Нохчийн меттан тоьлла кабинет» къовсамехь тоьллачу Зандакъарчу Таисин, Соьлжа-ГIалин №61 школерчу Довлетукаева ПетIиматан, Жима АтагIарчу №10 йолчу школа-интернатан хьехархочун Мамаева ПетIиматан, Котар-Юьртарчу №3 йолчу школерчу Терлоева ПетIиматан, иштта алссам кхечеран а. Кху могIарехь суна цIерш яха луур дара нохчийн мотт хьоьхучу вайн вежарийн а – Джонсуев Мохьмад-СаIидан, Цуцаев Iалавдин, Даудов Гиланин, Мусаев Хьамзатан, Джайнабизов Iалиханан, Зайтемиров Сайдикан, Бангачиев Iелин.